## Metrovalencia modifica el servici del tramvia per la Setmana Santa Marinera de València

*** Les línies 6 i 8 variaran els seus horaris els dies 17, 18 i 20 d’abril per a no interferir en les processons
* Els trams afectats seran entre Marítim i Neptú i entre Marítim i Canyamelar**

Metrovalencia modificarà, els dies 17, 18 i 20 d’abril, els horaris dels tramvies de les línies L-8 (Marítim-Neptú) i L-6 (Marítim-Tossal del Rei), amb motiu de la celebració de la tradicional Setmana Santa Marinera de la capital del Túria.

En concret, i per a no interferir en el pas de les processons, que seran seguides per milers de ciutadans, s’interromprà el servici entre les parades de Marítim i Neptú i entre Marítim i Canyamelar mentres dure esta celebració religiosa.

El dia 17, Dijous Sant, els citats trams sense servici no tindran circulacions entre les 19:30 i les 22:30 hores, moment en el qual es restabliran els horaris habituals.

El dia 18, Divendres Sant, s’interrompran els mencionats trams de les línies 6 i 8 del tramvia també des de les 19 hores fins a la finalització del servici, atés que és en la citada franja horària quan es desenrotllaran els actes més importants de la Setmana Santa Marinera i que s’estenen fins a la matinada.

El dia 20, Diumenge de Resurrecció, les línies L-8 i L-6 tindran el seu servici interromput en les mencionades parades des de les 12 fins a les 16 hores, quan se celebra la desfilada de Resurrecció, amb la qual es donen per conclosos els actes públics de la Setmana Santa Marinera. A partir d’esta hora de la vesprada, la normalitat horària i de trajectes es restablirà fins a finalitzar el servici habitual.

Els horaris es poden consultar en la pàgina web de Metrovalencia i en el telèfon gratuït d’informació i atenció al client 900 46 10 46, així com en @metrovalencia, en facebook/metrovalencia.fgv i en l’app oficial de Metrovalencia.

**Servici ordinari per Pasqua**

D’altra banda, els dies laborables de la setmana de Pasqua (22, 23, 24 i 25 d’abril), el metro oferirà als seus usuaris servici ordinari encara que no hi haja classes en col·legis, instituts i universitats. D’esta manera, hi haurà el mateix nombre de trens i freqüències per als desplaçaments per la capital i l’àrea metropolitana que un dia laborable normal.

Fecha: 16/04/2025